Tyreotropiini

Tyreotropiini eli tyrotropiini (engl. Thyroid stimulating hormone, TSH) on aivolisäkkeen etulohkon erittämä glykoproteiineista muodostunut hormoni. TSH lisää tyroksiinin (T4) ja trijodityroniinin (T3) tuotantoa kilpirauhasessa ja toimii kasvutekijänä. TSH:n eritystä puolestaan säätelee hypotalamuksen erittämä tyreoliberiini (TRH). 

Tyreotropiinin CAS-numero on 9002-71-5.

 Rakenne 
TSH on glykoproteiini, jonka massa on 28 kDa. Se koostuu α-ketjusta (92 aminohappoa) ja β-ketjusta (112 aminohappoa). Sama α-ketju esiintyy myös muissa glykoproteiinihormoneissa (LH, FSH, hCG), kun taas β-ketju on TSH:lle ainutlaatuinen.

 Toiminta 
TSH erittyy verenkiertoon aivolisäkkeen etulohkon tyrotroofisista soluista (engl. thyrotroph). 

TSH kiinnittyy kilpirauhasen follikkelisoluissa oleviin TSH-reseptoreihin (engl. TSH-receptor). Reseptoria koodaa kromosomissa 14 sijaitseva TSHR-geeni.https://www.ncbi.nlm.nih.gov/gene/7253

TSH edistää kilpirauhashormonien tuotantoa usealla mekanismilla:

 Follikkelisolujen basolateraalisella solukalvolla olevien natrium-jodi-kotransportterien (engl. Na/I cotransporter, NIS) toiminta tehostuu, jolloin follikkelisoluihin siirtyy enemmän jodia verenkierrosta.
 Jodin kiinnittyminen tyreoglobuliiniin lisääntyy.
 Jodia sisältävien tyrosiinitähteiden konjugoituminen tyroksiiniksi (T4) ja trijodityroniiniksi (T3) tehostuu. Tässä vaiheessa kilpirauhashormonit ovat vielä kiinnittyneet tyreoglobuliiniin.
 Jodinoituneen tyreoglobuliinin siirtyminen kolloidista follikkelisoluihin (endosytoosi) tehostuu.
 Jodinoituneen tyreoglobuliinin hajotus (proteolyysi) follikkelisoluissa lisääntyy. Tässä prosessissa T4 ja T3 irtoavat tyreoglobuliinista.
 Valmiin T4:n ja T3:n eritys verenkiertoon tehostuu.

Lisäksi TSH toimii kasvutekijänä edistämällä kilpirauhasen solujen kasvua.

TSH vaikuttaa kilpirauhasen toimintaan kiihdyttävästi ja edesauttaa jodin kerääntymistä kilpirauhaseen.

 Säätely 
TSH:n eritystä lisää hypotalamuksen erittämä tyreoliberiini (TRH).

Veren korkeat tyroksiini- ja trijodityroniinipitoisuudet ehkäisevät TRH:n toimintaa ja vähentävät suoraan TSH:n eritystä. siten kilpirauhasen liikatoiminta sammuttaa TSH:n vapautumisen kokonaan. Vastaavasti alhaiset tyroksiini- ja trijodityroniinipitoisuudet lisäävät TSH:n eritystä. Tyroksiinin ja trijodityroniin inhiboivaa vaikutusta omaan eritykseen kutsutaan negatiiviseksi palautesäätelyksi, joka on tavallista muidenkin aivolisäkkeen etulohkon hormonien säätelyssä.

Veren TSH-pitoisuudet ovat luontaisesti korkeampia talvella ja keväällä kuin kesällä ja syksyllä sekä terveillä että kilpirauhasen vajaatoiminnasta kärsivillä.

Tyreotropiinin eritys vaikuttaa elimistössä vahvistavasti tai heikentävästi useisiin lääkeaineisiin.DrugBank: Thyrotropin 

 Lähteet 

 Aiheesta muualla 
Terveyskirjasto: P -Tyreotropiini (P -TSH)

Luokka:Peptidihormonit
Luokka:Tropiinit
Luokka:Endokrinologia
Luokka:Fysiologia